Oorbruggingskursus op Worcester gebied | Netwerk24
Oorbruggingskursus op Worcester gebied
Deur Suzaan Potgieter 22 November 2018 13:35
Van volgende jaar af kan jy 'n oorbruggingskursus vir toelating tot ambagsopleiding op Worcester loop.
Met die samewerking van die tegniese kollege Sol-Tech gaan hierdie program van 2019 af by die Hoër Tegniese skool Drostdy op Worcester aangebied word.
Ná voltooiing van die program sal jong mense aansoek kan doen vir toelating tot ambagsopleiding by die kollege.
Met die program hoop die skool om ambagsopleiding vir jong mense, veral van die omgewing, toegankliker te maak.
Arthur Underhay, skoolhoof van die HTS Drostdy, sê die skool is baie bewus van die werksgeleenthede wat daar in die veld van ambagsopleiding is en is dus opgewonde oor die geleenthede wat die skool kan bied.
"Hier word nou aan jong mense die geleentheid gebied om Sol-Tech se oorbruggingskursus naby hul ouerhuis en in hul eie tyd te doen," sê Paul van Deventer, besturende direkteur van Sol-Tech.
Volgens hom is hierdie geleentheid spesiaal vir jong mense wat nie die geleentheid kry om by Sol-Tech te studeer nie weens skolastiese kwalifikasies wat onvoldoende is.
Die program is so ontwikkel dat dit vir die wat nie aan die voorgeskrewe toelatingsvereistes tot ambagsopleiding voldoen nie, die nodige onderrig sal gee om toegang tot ambagsopleiding aan die kollege te verkry.
Tydens die opleiding sal die basiese beginsels van relevante vakke soos wiskunde, wetenskap, ingenieursgrafika en -ontwerp en ambag-spesifieke tegniese vakke geleer word om sodoende die nodige toepaslike onderbou vir verdere studies te ontwikkel.
Volgens Van Deventer is die program in ooreenstemming met Sol-Tech se oorhoofse visie om jong mense se toekomsdrome met betrekking tot loopbaanontwikkeling deur doelspesifieke opleiding te verwesenlik.
Die program sal volgende jaar deur middel van 'n afstandsonderrigmodel met geskeduleerde kontaksessies en met die samewerking van die HTS Drostdy en vyf ander skole as satellietkampusse aangebied word.